Sandra Guðrún Guðmundsdóttir skrifar 28. nóvember 2019 11:30 Ragna hefur í nógu að snúast í kringum jólin en gefur sér samt tíma fyrir bakstur . Þessi rúlluterta er mjög jólaleg ANTON BRINK Hjúkrunarfræðingurinn Ragna Björg Ársælsdóttir heldur úti matarblogginu ragna.is þar sem hún deilir girnilegum uppskriftum að gómsætum kökum og mat . Ragna nýtir frítíma sinn fyrir jólin í bakstur milli þess sem hún sinni starfi sínu og syngur á hinum ýmsu tónleikum . Ragna hefur haft áhuga á matargerð og bakstri frá því hún var barn . „ Ég ætlaði lengi vel að verða kokkur eða konditormeistari en ákvað svo að verða hjúkrunarfræðingur eftir langa umhugsun . “ Ragna heldur úti bloggsíðunni ragna.is þar sem hægt er að finna hátt í 90 fjölbreyttar uppskriftir . Ragna er mikið jólabarn hún elskar að baka fyrir jólin og var búin að skreyta húsið að utan að mestu um miðjan nóvember . „ Ég baka ekki margar sortir , mér finnst betra að baka fáar sortir sem klárast en að baka margar og geyma þær , “ segir hún . „ Mér finnst skemmtilegast að búa til laufabrauð og smákökur en svo geri ég líka alltaf parta eins og amma mín og nafna Ragna gerði alltaf . Ég baka partana bara rétt fyrir jól . Ég tók við hlutverkinu hennar ömmu Rögnu að búa þá til fyrir ættina . “ Ragna hefur í nógu öðru að snúast fyrir jólin en að baka . Hún syngur á fimm mismunandi jólatónleikum og er því löngu farin að æfa jólalögin og löngu komin í jólaskap að eigin sögn . „ Ég er í kór Lindakirkju og svo syng ég með Guðrúnu Árnýju í Víðistaðakirkju um jólin sem gestasöngkona . Ég syng líka á Jóla Bublé tónleikunum og fer heim til Víkur með jólatónleika . Þar fyrir utan syng ég í jólaboðum og fyrirtækjaveislum þannig að það er nóg að gera svona milli vakta , jólaundirbúnings og almenns heimilislífs . Ég er næstum alla daga annaðhvort að syngja eða hjúkra , svo restina af tímanum baka ég og sinni fjölskyldunni , “ segir Ragna . Það eru tvö ár síðan Ragna bakaði fyrst rúllutertuna sem hún deilir uppskriftinni að með lesendum , en hún segist hafa verið orðin leið á súkkulaði - og karamellukökum . „ Þetta þarf ekki endilega að vera jólakaka en hún er voða jólaleg með hvítu kremi og rauðum Bismark brjóstsykri . “ Kakan er jólaleg með hvítu kremi og rauðum brjóstsykri . FRÉTTABLAÐIÐ / ANTON BRINK 50 gr púðursykur 150 gr hveiti 1 msk. rauður matarlitur 2 msk. mjólk Þeytið saman egg , púðursykur og sykur saman þar til mjög létt og ljóst í hrærivél eða handþeytara . Sigtið út í blönduna öll þurrefni og setjið restina af vökvum út í og hrærið varlega saman á lágum hraða þar til að deigið er vel blandað saman . Klæðið stórt skúffukökuform um 38 x 25 cm að stærð ( ofnplata er of stór ) með smjörpappír . Hellið deiginu yfir á smjörpappírinn og jafnið út deigið þannig að það sé alls staðar jafn þykkt . Bakið í 180°C heitum ofni í 12 mínútur eða þar til kakan er svampkennd þegar hún er snert . Þegar kakan er tekin út úr ofninum er henni hvolft strax ofan á viskastykki sem búið er að strá flórsykri á . Því næst er smjörpappírinn tekinn af , flórsykri stráð yfir kökuna og henni svo rúllað upp inn í viskastykkið . Þannig er hún látin kólna á meðan kremið er útbúið . 2 tsk. piparmyntudropar Flórsykri , smjör , rjómi og piparmyntudropar er þeytt vel saman í handþeytarar eða með þeytarastykki í hrærivél . Ath. að því lengur sem kremið er þeytt , því hvítara verður það . Kökunni er varlega rúllað í sundur , kremi smurt innan í og svo rúllað þétt saman upp aftur . Kremi er smurt yfir alla kökuna á platta eða diski og svo skreytt með brotnum / muldum Bismark brjóstsykri / jólasveinastöfum .